Document ID: 32011D0791

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 8ης Νοεμβρίου 2011 για τροποποίηση της απόφασης 2011/734/ΕΕ η οποία απευθύνεται προς την Ελλάδα με σκοπό την ενίσχυση και εμβάθυνση της δημοσιονομικής εποπτείας, και διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος (2011/791/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 126 παράγραφος 9 και το άρθρο 136, Έχοντας υπόψη τη σύσταση της Ευρωπαϊκής Επιτροπής, Εκτιμώντας τα ακόλουθα: (1) Το άρθρο 136 παράγραφος 1 στοιχείο α) της ΣΛΕΕ προβλέπει τη δυνατότητα θέσπισης ειδικών μέτρων για τα κράτη μέλη με νόμισμα το ευρώ, προκειμένου να ενισχυθεί ο συντονισμός και η εποπτεία της δημοσιονομικής τους πειθαρχίας. (2) Το άρθρο 126 της ΣΛΕΕ προβλέπει ότι τα κράτη μέλη αποφεύγουν τα υπερβολικά δημοσιονομικά ελλείμματα και θεσπίζει τη διαδικασία υπερβολικού ελλείμματος προς τον σκοπό αυτό. Το σύμφωνο σταθερότητας και ανάπτυξης, το οποίο στο διορθωτικό του σκέλος εφαρμόζει τη διαδικασία υπερβολικού ελλείμματος, παρέχει το πλαίσιο στήριξης των κυβερνητικών πολιτικών για την άμεση επάνοδο σε υγιείς δημοσιονομικές θέσεις λαμβάνοντας υπόψη την οικονομική κατάσταση. (3) Στις 27 Απριλίου 2009 το Συμβούλιο αποφάσισε, σύμφωνα με το άρθρο 104 παράγραφος 6 της Συνθήκης για την ίδρυση της Ευρωπαϊκής Κοινότητας (ΣΕΚ), ότι υφίσταται υπερβολικό έλλειμμα στην Ελλάδα. (4) Στις 10 Μαΐου 2010 το Συμβούλιο εξέδωσε την απόφαση 2010/320/ΕΕ (1) η οποία απευθύνεται στην Ελλάδα δυνάμει του άρθρου 126 παράγραφος 9 και του άρθρου 136, με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος το αργότερο έως το 2014. Το Συμβούλιο καθόρισε την ακόλουθη πορεία προσαρμογής για τη διόρθωση του υπερβολικού ελλείμματος: δημοσιονομικά ελλείμματα που δεν θα πρέπει να υπερβαίνουν τα 18 508 εκατ. ευρώ το 2010, τα 17 065 εκατ. ευρώ το 2011, τα 14 916 εκατ. ευρώ το 2012, τα 11 399 εκατ. ευρώ το 2013 και τα 6 385 εκατ. ευρώ το 2014. (5) Στην απόφαση 2010/320/ΕΕ επήλθαν ουσιαστικές και πολλαπλές τροποποιήσεις (2). Επειδή επρόκειτο να γίνουν νέες τροποποιήσεις, η εν λόγω απόφαση αναδιατυπώθηκε, για λόγους σαφήνειας, στις 12 Ιουλίου 2011 με την απόφαση 2011/734/ΕΕ του Συμβουλίου (3). (6) Τον Σεπτέμβριο του 2011 κατέστη προφανές ότι, λαμβανομένης υπόψη της εκτέλεσης του προϋπολογισμού μέχρι εκείνον τον Σεπτέμβριο, χωρίς αλλαγές στις πολιτικές, ο στόχος του 2011 για το έλλειμμα δεν θα επιτυγχανόταν και μάλιστα με σημαντική απόκλιση, γεγονός που θα έθετε σε κίνδυνο τη συνολική αξιοπιστία του προγράμματος. Τον Οκτώβριο του 2011 η Ελληνική κυβέρνηση εξήγγειλε μέτρα με στόχο την ελαχιστοποίηση του ελλείμματος στον προϋπολογισμό του 2011 και κατέθεσε σχέδιο προϋπολογισμού για το 2012 με στόχο το σεβασμό του ανώτατου ορίου για το 2012 που καθορίζεται με την απόφαση 2010/320/ΕΕ. Τα εν λόγω μέτρα θα θεσπισθούν μέχρι τον Οκτώβριο του 2011. Εκτενείς συζητήσεις για τα μέτρα αυτά έλαβαν χώρα μεταξύ των ελληνικών αρχών και των υπηρεσιών της Επιτροπής. (7) Υπό το φως των ανωτέρω, κρίνεται ενδεδειγμένη η τροποποίηση διαφόρων σημείων της απόφασης 2011/734/ΕΕ, χωρίς να μεταβληθεί η προθεσμία για τη διόρθωση του υπερβολικού ελλείμματος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 2 της απόφασης 2011/734/ΕΕ τροποποιείται ως εξής: 1. προστίθεται η ακόλουθη παράγραφος: «6α. Η Ελλάδα θεσπίζει και εφαρμόζει τα ακόλουθα μέτρα χωρίς καθυστέρηση: α) μείωση των φοροαπαλλαγών, ιδίως των αφορολόγητων ορίων για τα φυσικά πρόσωπα, με στόχο την αύξηση των εσόδων τουλάχιστον κατά 2 831 εκατ. ευρώ το 2012· β) μόνιμη εισφορά στα ακίνητα που εισπράττεται μέσω των τιμολογίων παροχής ηλεκτρικού ρεύματος, με στόχο την είσπραξη τουλάχιστον 1 667 εκατ. ευρώ το 2011 και 1 750 εκατ. ευρώ ετησίως από το 2012 και εξής· γ) άμεση εφαρμογή του αναθεωρημένου μισθολογίου των δημοσίων υπαλλήλων, με στόχο τη συμβολή στη μείωση των δαπανών κατά τουλάχιστον 101 εκατ. ευρώ το 2011 και κατά τουλάχιστον 552 εκατ. ευρώ το 2012, επιπλέον των εξοικονομήσεων που προβλέπονται στην ΜΠΔΣ μέχρι το 2015. Η μεταρρύθμιση αυτή αφορά στο σύνολο των δημοσίων υπαλλήλων της γενικής κυβέρνησης, εκτός εκείνων που καλύπτονται από ειδικά μισθολόγια. Σ’ αυτές τις καθαρές εξοικονομήσεις συνυπολογίζονται οι επιπτώσεις που έχει το μέτρο αυτό στον φόρο εισοδήματος και στις κοινωνικοασφαλιστικές εισφορές, καθώς και τα επιδόματα που πρέπει να καταβληθούν σε ειδικές κατηγορίες εργαζομένων· δ) μείωση στις κύριες και στις επικουρικές συντάξεις καθώς και στα εφάπαξ που καταβάλλονται με τη συνταξιοδότηση, με στόχο την εξοικονόμηση τουλάχιστον 219 εκατ. ευρώ το 2011 και τη μεταφορά 446 εκατ. ευρώ στο 2012, επιπλέον των εξοικονομήσεων που αρχικά προέβλεπε η ΜΠΔΣ· ε) θέσπιση ανώτατου ορίου των δαπανών από το Πράσινο Ταμείο σε ποσοστό 5 % των καταθέσεών του, με στόχο την εξοικονόμηση 360 εκατ. ευρώ το 2012· στ) υπουργικές αποφάσεις ή εγκύκλιοι που αφορούν μέτρα για τους ειδικούς φόρους στο φυσικό αέριο, στο πετρέλαιο θέρμανσης και τους φόρους στα αυτοκίνητα που προβλέπονται στην ΜΠΔΣ· ζ) υπουργικές αποφάσεις για την ενιαία ρύθμιση των παροχών υγείας από τα διάφορα ταμεία κοινωνικής ασφάλισης· η) νομοθεσία για την είσπραξη της «εισφοράς αλληλεγγύης» μέσω παρακράτησης φόρου· θ) υπουργικές αποφάσεις για την έναρξη της κατάργησης, συγχώνευσης ή ουσιαστικής μείωσης του μεγέθους των φορέων. Αυτό αφορά τους φορείς ΚΕΔ, ΕΤΑ, ΟΔΔΥ, Εθνικό Ίδρυμα Νεότητας, EOMEX, ΙΓΜΕ, ΟΣΚ, ΔΕΠΑΝΟΜ, ΘΕΜΙΣ, ΕΘΥΑΓΕ και ΕΡΤ και άλλους 35 μικρότερους φορείς· ι) υπουργική απόφαση στην οποία καθορίζονται τα κριτήρια αναπηρίας για τη χορήγηση συντάξεων αναπηρίας, που να συνάδει με την επίτευξη των στόχων εξοικονόμησης πόρων της ΜΠΔΣ· ια) νόμος για το πάγωμα της τιμαριθμικής προσαρμογής των κυρίων και επικουρικών συντάξεων μέχρι το 2015· ιβ) έγκριση του θετικού καταλόγου φαρμακευτικών προϊόντων στον οποίο να καθορίζονται οι τιμές που βαρύνουν τα ταμεία κοινωνικής ασφάλισης· ιγ) μεταφορά στο ταμείο ιδιωτικοποίησης “Ταμείο Ανάπτυξης Περιουσιακών Στοιχείων της Ελληνικής Δημοκρατίας” (ΤΑΠΣΕΔ) των ακόλουθων περιουσιακών στοιχείων: Alpha Bank (0,619 % των μετοχών)· Εθνική Τράπεζα της Ελλάδος (1,234 % των μετοχών)· Τράπεζα Πειραιώς (1,308 % των μετοχών)· Οργανισμός Λιμένος Πειραιώς (23,1 % των μετοχών)· Οργανισμός Λιμένος Θεσσαλονίκης (23,3 % των μετοχών)· Οργανισμοί Λιμένος Ελευσίνας, Λαυρίου, Ηγουμενίτσας, Αλεξανδρούπολης, Βόλου, Καβάλας, Κέρκυρας, Πάτρας, Ραφήνας, Ηρακλείου (100 %)· εταιρεία ύδρευσης και αποχετεύσεων Αθηνών (27,3 %)· εταιρεία ύδρευσης και αποχετεύσεων Θεσσαλονίκης (40 %)· περιφερειακοί αερολιμένες (μεταβίβαση δικαιωμάτων παραχώρησης)· υπεράκτιος εγκατάσταση αποθήκευσης φυσικού αερίου «Νότιος Καβάλα» (μεταφορά δικαιωμάτων των σημερινών και μελλοντικών παραχωρήσεων)· ελληνικοί αυτοκινητόδρομοι (μεταβίβαση οικονομικών δικαιωμάτων των σημερινών και μελλοντικών παραχωρήσεων)· Εγνατία Οδός (100 %)· Ελληνικά Ταχυδρομεία (90 %)· ΟΠΑΠ, ΑΕ (29 %)· τέσσερα κρατικά ακίνητα· ιδ) διορισμός των νομικών, τεχνικών και οικονομικών συμβούλων για τουλάχιστον 14 από τις ιδιωτικοποιήσεις που έχουν προγραμματιστεί μέχρι το τέλος του 2012· ιε) βάσει διαλόγου με τους κοινωνικούς εταίρους και λαμβανομένου υπόψη του στόχου για τη δημιουργία και διατήρηση της απασχόλησης και τη βελτίωση της ανταγωνιστικότητας των επιχειρήσεων, θέσπιση περαιτέρω μέτρων για την προσαρμογή των μισθών στις οικονομικές συνθήκες. Ειδικότερα: η επέκταση των ομοιοεπαγγελματικών και κλαδικών συλλογικών συμβάσεων και της καλούμενης αρχής της ευνοϊκότερης ρύθμισης αναστέλλεται κατά την περίοδο εφαρμογής της ΜΠΔΣ κατά τρόπο ώστε οι επιχειρησιακές συμβάσεις να υπερισχύουν των κλαδικών και ομοιοεπαγγελματικών συμβάσεων· οι επιχειρησιακές συλλογικές συμβάσεις μπορούν να συνάπτονται είτε από τα συνδικάτα ή, εφόσον δεν υφίσταται συνδικάτο σε επίπεδο επιχείρησης, από τα εργασιακά συμβούλια ή άλλους εκπροσώπους των εργαζομένων ανεξαρτήτως του μεγέθους της επιχείρησης.»· 2. η παράγραφος 7 τροποποιείται ως εξής: α) το στοιχείο α) αντικαθίσταται από το ακόλουθο κείμενο: «α) προϋπολογισμό για το 2012 σύμφωνο με τους στόχους της ΜΠΔΣ και τα ανώτατα όρια ελλείμματος που ορίζει η παρούσα απόφαση· επικαιροποίηση και δημοσιοποίηση των πληροφοριών για τα διάφορα μέτρα που προβλέπονται στην ΜΠΔΣ· και φορολογικές και νομοθετικές πράξεις για τις δαπάνες, πράξεις που είναι αναγκαίες για την εκτέλεση του προϋπολογισμού και θεσπίζονται συγχρόνως με τον προϋπολογισμό.»· β) το στοιχείο δ) αντικαθίσταται από το ακόλουθο κείμενο: «δ) αξιολόγηση των αποτελεσμάτων της πρώτης φάσης του ανεξάρτητου λειτουργικού ελέγχου της κεντρικής διοίκησης, που θα οδηγήσει σε σχέδιο δράσης για την εφαρμογή συστάσεων επιχειρησιακής πολιτικής. Στις συστάσεις αυτές θα καθορίζεται ο τρόπος εκσυγχρονισμού και αύξησης της αποτελεσματικότητας των δημόσιων υπηρεσιών, ο καθορισμός σαφών αρμοδιοτήτων και εξουσιοδοτήσεων προς υπηρεσίες των υπουργείων, ώστε να αποφεύγονται οι επικαλύψεις αρμοδιοτήτων, και η βελτίωση της κινητικότητας εντός των υπουργείων και μεταξύ αυτών· οριστικοποίηση της υπό εξέλιξη λειτουργικής επισκόπησης των υφιστάμενων κοινωνικών προγραμμάτων.»· γ) προστίθενται τα ακόλουθα στοιχεία: «θ) διορισμό συμβούλων για τις άλλες πράξεις ιδιωτικοποίησης που προγραμματίζονται για το 2012 και δεν περιλαμβάνονται στην παράγραφο 6α στοιχείο ιδ) · επιτάχυνση της μεταγραφής της κυριότητας δημοσίων εκτάσεων και του παράγωγου δικαίου για τα τουριστικά θέρετρα και τη χρήση γης· σύσταση και λειτουργία νέας Γενικής Γραμματείας Περιουσίας του Δημοσίου, η οποία θα συνεργάζεται με την πρόσφατα συγχωνευθείσα ΚΕΔ/ΕΤΑ (οργανισμός διαχείρισης ακινήτων/οργανισμός τουριστικών ακινήτων), η οποία θα προετοιμάζει τα ακίνητα για ιδιωτικοποίηση εμπορικών και εμπορεύσιμων περιουσιακών στοιχείων. Στόχος είναι να βελτιωθεί η διαχείριση των ακίνητων περιουσιακών στοιχείων, να απαλλαγούν από τα βάρη και να προετοιμαστούν για ιδιωτικοποίηση· δημιουργία έξι χαρτοφυλακίων ακινήτων από τον ΤΑΠΣΕΔ· θέσπιση της νομικής πράξης σχετικά με τη μεταβίβαση στο κράτος των κινητών και ακινήτων περιουσιακών στοιχείων των φορέων που καταργούνται· ι) μεταρρύθμιση της φορολογικής διοίκησης μέσω των εξής ενεργειών: ενεργοποίηση μονάδας των μεγάλων οφειλετών· κατάργηση εμποδίων για μια αποτελεσματική φορολογική διαχείριση μέσω της εφαρμογής των βασικών μεταρρυθμίσεων της νέας φορολογικής νομοθεσίας, συμπεριλαμβανομένης της αντικατάστασης των διοικητικών στελεχών που δεν επιτυγχάνουν στόχους επιδόσεων, της εκ νέου αξιολόγησης των προσόντων των φορολογικών ελεγκτών· θέση σε λειτουργία του νεοσυσταθέντος διοικητικού οργάνου για την ταχεία επίλυση διαφορών που θα χειρίζεται ταχέως σημαντικές υποθέσεις (π.χ. εντός 90 ημερών)· συγκέντρωση των καθηκόντων και της συγχώνευση τουλάχιστον 31 φορολογικών υπηρεσιών· ια) για τον ενισχυμένο έλεγχο των δαπανών: διορισμό μόνιμων υπεύθυνων χρηματοοικονομικής λογιστικής σε όλα τα υπουργεία· ιβ) δημοσίευση μεσοπρόθεσμου σχεδίου προσλήψεων για την περίοδο μέχρι το 2015 σύμφωνα με τον κανόνα της 1 πρόσληψης ανά 5 εξόδους, που εφαρμόζεται στη γενική κυβέρνηση στο σύνολό της χωρίς κλαδικές εξαιρέσεις· θέση σε εργασιακή εφεδρεία 15 000 περίπου υπαλλήλων που απασχολούνται επί του παρόντος σε διάφορους κυβερνητικούς φορείς και θέση σε πρόωρη συνταξιοδότηση περίπου 15 000 υπαλλήλων. Στο προσωπικό που τίθεται σε εργασιακή εφεδρεία και σε πρόωρη συνταξιοδότηση θα πρέπει να καταβάλλεται τουλάχιστον το 60 % του βασικού του μισθού (εξαιρουμένων των υπερωριών και λοιπών πρόσθετων πληρωμών) για μέγιστη περίοδο 12 μηνών. Η δωδεκάμηνη περίοδος δύναται να διπλασιαστεί για τους υπαλλήλους που βρίσκονται κοντά στη συνταξιοδότηση. Οι πληρωμές στο προσωπικό που βρίσκεται σε εργασιακή εφεδρεία αποτελούν μέρος της αποζημίωσής τους εφεδρείας· ιγ) αναθεώρηση του καταλόγου βαρέων και ανθυγιεινών επαγγελμάτων και περιορισμό των καλυπτόμενων επαγγελμάτων σε λιγότερο από το 10 % των απασχολουμένων. Ριζική αναθεώρηση της λειτουργίας των δημόσιων κύριων/επικουρικών ταμείων συντάξεων, περιλαμβανομένων των ταμείων προνοίας και των συστημάτων εφάπαξ, με στόχο τη σταθεροποίηση της συνταξιοδοτικής δαπάνης, τη διασφάλιση της δημοσιονομικής ουδετερότητας των συστημάτων αυτών και τη διασφάλιση της μεσοπρόθεσμης και βραχυπρόθεσμης βιωσιμότητας του συστήματος. Η αναθεώρηση επιτυγχάνει: περαιτέρω μείωση του αριθμού των υφιστάμενων ταμείων· εξάλειψη των ανισορροπιών στα ταμεία που εμφανίζουν ελλείμματα· σταθεροποίηση των τρεχουσών δαπανών σε διατηρήσιμο επίπεδο, μέσω των κατάλληλων προσαρμογών που πρόκειται να γίνουν από την 1η Ιανουαρίου 2012· και μακροπρόθεσμη βιωσιμότητα των συστημάτων επικουρικών συντάξεων με την αυστηρή σύνδεση εισφορών και παροχών.»· 3. στην παράγραφο 8 προστίθενται τα ακόλουθα σημεία: «γ) πραγματοποίηση της δεύτερης φάσης της υπάρχουσας λειτουργικής επανεξέτασης των κοινωνικών προγραμμάτων που συνίσταται σε λεπτομερέστερη επανεξέταση ειδικών προγραμμάτων, με στόχο τη μείωση της υπερβολικής κατάτμησης, την εξοικονόμηση πόρων και την αύξηση της αποδοτικότητας· δ) εκτέλεση όλων των ιατρικών πράξεων με ηλεκτρονική συνταγογράφηση (φάρμακα, παραπεμπτικά, διαγνώσεις, χειρουργεία) στις μονάδες του εθνικού συστήματος υγείας (ΕΣΥ) καθώς και στους παρόχους που προσλαμβάνονται από τον ΕΟΠΥΥ και τα ταμεία κοινωνικής ασφάλισης· σύνταξη λεπτομερών μηνιαίων εκθέσεων ελέγχου από τις μονάδες του ΕΣΥ και τους παρόχους· ορισμός χαμηλότερου κόστους συμμετοχής των ασθενών για τα γενόσημα φάρμακα που έχουν σημαντικά χαμηλότερη τιμή από την τιμή αναφοράς (κάτω από το 60 % της τιμής αναφοράς) με βάση την εμπειρία άλλων κρατών μελών· δημοσίευση από τα ταμεία κοινωνικής ασφάλισης ετήσιας έκθεσης για την ιατρική συνταγογράφηση· καθιέρωση από όλα τα νοσοκομεία μητρώων υποχρεώσεων· ε) καθιέρωση νέων συγκεντρωτικών προμηθειών σε ό,τι αφορά τα ιατροφαρμακευτικά προϊόντα για το ΕΣΥ μέσω της Συντονιστικής Επιτροπής Προμηθειών, με τη στήριξη της επιτροπής τεχνικών προδιαγραφών και τη χρήση του ενιαίου συστήματος κωδικών για τον ιατροφαρμακευτικό εξοπλισμό· στ) για την ενίσχυση του ελέγχου των δαπανών, θέσπιση νομοθεσίας για την απλούστευση της διαδικασίας υποβολής και έγκρισης συμπληρωματικών προϋπολογισμών· συνέχιση της διαδικασίας δημιουργίας μητρώων δεσμεύσεων, που θα καλύπτουν το σύνολο της γενικής κυβέρνησης.»· 4. προστίθεται η ακόλουθη παράγραφος: «9. Η Ελλάδα πρέπει να θεσπίσει τα ακόλουθα μέτρα μέχρι τα τέλη Ιουνίου του 2012: α) προετοιμασία των μέτρων που πρέπει να θεσπιστούν συγχρόνως με τον προϋπολογισμό του 2013 και συγχρόνως με τον προϋπολογισμό του 2014, κίνηση διαδικασίας επανεξέτασης των προγραμμάτων δημοσίων δαπανών, με στόχο τον προσδιορισμό μέτρων που ανέρχονται στο 3 % του ΑΕΠ. Η επανεξέταση πραγματοποιείται με εξωτερική τεχνική βοήθεια και επικεντρώνεται στις συντάξεις και τις κοινωνικές παροχές (με τρόπο που εξασφαλίζει τη βασική κοινωνική προστασία)· μείωση των δαπανών άμυνας χωρίς να θίγεται η αμυντική ικανότητα της χώρας· και αναδιάρθρωση των κεντρικών και τοπικών διοικήσεων· προσαρμογές των ειδικών μισθολογίων· εξειδίκευση περαιτέρω εξορθολογισμού των φαρμακευτικών και χειρουργικών δαπανών των νοσοκομείων καθώς και των χρηματικών παροχών κοινωνικού χαρακτήρα». Άρθρο 2 Η παρούσα απόφαση παράγει αποτελέσματα από την ημέρα της κοινοποίησής της. Άρθρο 3 Η παρούσα απόφαση απευθύνεται στην Ελληνική Δημοκρατία. Βρυξέλλες, 8 Νοεμβρίου 2011.

Classification Labels:
2281
588

Label Descriptions:
{"2281": "Δημόσιο χρέος", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 5283
2460
122
929
2106
4590
424
912
1016
2200
1012
2497

EuroVoc IDs (Expanded): 5283
2460
122
929
2106
4590
424
912
1016
2200
1012
2497

Dataset Source: meu

Split: dev